El govern de Gandia aprova en sessió plenària la plantilla de personal i els pressupostos per al 2024
22 febrer 2024

## El govern de Gandia aprova en sessió plenària la plantilla de personal i els pressupostos per al 202422 febrer 2024Última actualització: 08 maig 2024

![](../gestion/img/ed14c85efdcdd662a5075446dd993511d44d15677794f655ed6d7f47e87a6076.jpg)  
  

El **plenari celebrat aquest matí a l'Ajuntament de Gandia** ha aprovat amb els vots a favor de PSPV-PSOE i Compromís Més Gandia Unida i l'abstenció del PP i de VOX, la **plantilla de personal** per a aquest any.

  
També es va aprovar amb els vots a favor dels membres del govern i el vot en contra del PP i VOX, el **pressupost per al 2024**, dos documents que marquen el funcionament del consistori per a aquest any. En el cas del pressupost, ha estat aprovat sense que el Partit Popular i VOX hagen presentat cap esmena.  
  
En primer lloc, es va aprovar la proposta de l'executiu per a la plantilla de personal del 2024 que havia estat aprovada prèviament amb el suport d'una àmplia majoria de les forces sindicals a la Mesa de Negociació General. La proposta del govern municipal no suposa l'ampliació del nombre de treballadors, però sí que implica una consolidació de pilars professionals fonamentals per a l'actual organització del consistori.

  
D'aquesta manera, els departaments de serveis bàsics i urbanisme consoliden les places d'un enginyer tècnic industrial, un topògraf, tres enginyers tècnics d'obra pública, dos TAEM de ciències ambientals i un inspector d'urbanisme.  
  
D'altra banda, el departament d'activitats festives i culturals es reafirma amb les tres places de tècnic que permetran continuar consolidant les polítiques culturals i festives de la ciutat.  
Altres places que han estat aprovades són la d'un TAE Esportiu i un TAEM coordinador d'esports, un tècnic d'innovació, un encarregat de comerç, un tècnic auxiliar de programació web i un TAEM de conservació i restauració.  
  
Finalment, també s'incideix en el dia a dia de la ciutat amb la transformació de quatre places d'operari de manteniment a què se sumen un oficial més, un electricista i un lampista.  
  
Sobre la plantilla, l'**edil Adrián Vila**, ha explicat que el document reconeix perfils professionals que milloren àrees vitals per al funcionament del consistori. _"La plantilla és un document obert que té canvis i s'adapta a la realitat. Continuem treballant de la mà de les forces sindicals i les forces polítiques representades a l'ajuntament per prestar el millor servei als nostres ciutadans i afrontar els reptes de futur"_.  
  
Sobre el pressupost, **Salvador Gregori** ha destacat que els comptes municipals són _"realistes i compten amb l'aprovació del Ministeri"_.  
D'una manera més numèrica, **el compte municipal puja a 101,9 milions d'euros**, amb un increment d'un 5,5% respecte al 2023, i és una de les xifres pressupostàries més grans aconseguides a Gandia. Es preveuen 8,5 milions d'euros per pagar deute complint així el Pla d'Ajust, fet que suposa que la reducció del deute puja a 94 milions d'euros (27,1% menys) des del 2015.  
  
Pel que fa a les inversions, l'edil ha fet referència a la **major inversió pública dels darrers temps gràcies als fons Next Generation i la col·laboració publicoprivada**. En total, Gandia afronta un exercici amb inversions per valor de més de 105 milions d'euros a diversos projectes. Entre aquestes inversions, Gregori ha destacat les obres de finalització de Sanxo Llop, la zona d'equipaments de la platja o les coaportacions als fons Next Generation (Mercat del Prado, reforma del CS Marcelino Pérez o els Plans de Sostenibilitat Turísitica 2 i 3). L'habitatge també comptarà amb fortes inversions amb les rehabilitacions d'habitatges als carrers Safor, Benicanena i Ferroviaris; l'ARRUR de Corea o l'entorn del dipòsit d'aigües de Beniopa.  
  
Altres departaments que veuen augmentada la partida són Turisme (3,5%), subvencions nominatives a associacions (2,6%), Comerç (+28,1%), Serveis Bàsics (8,5%), control de plagues (28%), Cultura (8%), Esports (12,7%) i parcs i jardins (28,7%).